ΚΟΙΝΗ ΔΗΛΩΣΗ που υιοθετήθηκε στο τέλος της τριμερούς διασκέψεως περί της απασχολήσεως και της σταθερότητος στην Κοινότητα (Λουξεμβούργο, 24 Ιουνίου 1976)

1. Υπό την Προεδρία του Κυρίου Raymond Vouel, προέδρου του Συμβουλίου των Ευρωπαϊκών Κοινοτήτων, οι εκπρόσωποι των οργανώσεων των εργαζομένων και των εργοδοτών, συνήλθαν στο Λουξεμβούργο την 24η Ιουνίου 1976, από κοινού με τα μέλη του Συμβουλίου και της Επιτροπής των Ευρωπαϊκών Κοινοτήτων.

2. Με την ευκαιρία αυτή οι προαναφερόμενοι διεξήγαγαν συζήτηση σε βάθος σχετικά με το πρόβλημα της απασχολήσεως και της σταθερότητας στην Κοινότητα, συνεχίζοντας έτσι και εξειδικεύοντας τις συζητήσεις, οι οποίες έγιναν στις Βρυξέλλες στις 18 Νοεμβρίου 1975 περί της οικονομικής και κοινωνικής καταστάσεως στην Κοινότητα.

Η διάσκεψη κατέδειξε ότι όλοι όσοι συμμετέσχον σ’ αυτήν είναι αποφασισμένοι να συνενώσουν τις προσπάθειές τους για:

- τη σταθεροποίηση της οικονομικής ανακάμψεως, με σκοπό

- την επίτευξη κατά τη διάρκεια των επομένων ετών, οικονομικής ανόδου που να συνοδεύεται από σταθερότητα, ώστε,

- να δημιουργηθούν οι προϋποθέσεις για πλήρη απασχόληση και νέες κοινωνικές προόδους.

3. Όλοι όσοι έλαβαν μέρος υπογράμμισαν την ανάγκη ταχείας και ταυτόχρονης αποκαταστάσεως της πλήρους και της καλύτερης δυνατής απασχολήσεως και της σταθερότητας στην Κοινότητα. Διαπίστωσαν ότι υπάρχει στενός σύνδεσμος μεταξύ των δύο αυτών στόχων.

Περαιτέρω διαπίστωσαν ότι κανένα από αυτά τα προβλήματα δεν μπορεί να λυθεί στο μέλλον κατά τρόπο ανεξάρτητο από τα άλλα.

4. Κατά τη διάσκεψη διαπιστώθηκε, ότι η κατεύθυνση της οικονομικής πολιτικής θα έπρεπε να αποβλέπει, τόσο από την πλευρά της ζητήσεως όσο και της προσφοράς, στη δημιουργία των προϋποθέσεων για διαρκή και ισορροπημένη οικονομική άνοδο, στο σύνολο των περιοχών της Κοινότητος, κατά τη διάρκεια των προσεχών ετών, ώστε να επιταχυνθεί η απορρόφηση της ανεργίας και η επιστροφή σε κατάσταση πλήρους απασχολήσεως, από σήμερα έως το 1980.

5. Η έκταση της οικονομικής ανόδου αυτής θα είναι βέβαια συνάρτηση της ειδικής καταστάσεως στο εσωτερικό των κρατών μελών. Παρόλα αυτά για το σύνολο της Κοινότητος, ο μέσος ετήσιος ρυθμός ανόδου θα πρέπει να είναι της τάξεως του 5%, κατά τη διάρκεια της περιόδου 1976-1980. Τούτο, απαιτεί μεγαλύτερη αύξηση των επενδύσεων και ιδιαίτερα εκείνων που δημιουργούν νέες θέσεις απασχολήσεως.

6. Για την επίτευξη των ανωτέρω αναφερομένων στόχων, θα πρέπει να αναληφθούν κοινές και συντονισμένες προσπάθειες με αυτό το σκοπό εκ μέρους των κυβερνήσεων, των κοινωνικών και των κοινοτικών οργάνων, ενώ καθένας από τους παράγοντες αυτούς θα ενεργεί στο πλαίσιο του τομέα ευθύνης του.

7. Μία πολιτική σταθερής και διαρκούς οικονομικής ανόδου προϋποθέτει ότι, θα λαμβάνονται εγκαίρως, όλα τα κατάλληλα μέτρα για την αποφυγή νέων πληθωριστικών εξάρσεων.

Ο ρυθμός του πληθωρισμού στα κράτη μέλη θα πρέπει να οδηγηθεί σταδιακά σε επίπεδο συμβιβάσιμο με σταθερότητα διαρκείας και να είναι της τάξεως του 4-5% από τώρα έως το 1980 το αργότερο.

8. Οι κυβερνήσεις θα συμβάλουν κατά τρόπον ουσιαστικό στην αποκατάσταση της σταθερότητας των τιμών μέσω

- της μεσοπρόθεσμης μειώσεως των ελλειμμάτων του προϋπολογισμού,

- μιάς νομισματικής πολιτικής, ανταποκρινομένης στις προοπτικές αυξήσεως του εθνικού προϊόντος,

- μιάς δραστήριας πολιτικής ανταγωνισμού,

- μιάς δραστήριας πολιτικής εργατικού δυναμικού.

9. Μόνο μία κοινή προσπάθεια όλων των μερών, για την προσαρμογή των εισοδημάτων κάθε τάξεως ή μεγέθους, στα αντικειμενικά οικονομικά δεδομένα, συνοδευόμενη από συγκράτηση των τιμών, θα δυνηθεί να επιτρέψει την επανάληψη της δημιουργίας των προϋποθέσεων για μία οικονομική και κοινωνική κατάσταση που θα χαρακτηρίζεται από καλύτερη ισορροπία και περισσότερη ισότητα.

10. Εξάλλου, όσοι συμμετέσχον στη διάσκεψη αυτή αντάλλαξαν τις απόψεις τους σχετικά με ορισμένο αριθμό ειδικών μέτρων, που είναι κατάλληλα να επιφέρουν βελτίωση στην κατάσταση της απασχολήσεως, ιδίως, όσον αφορά τους νέους. Αυτού του είδους μέτρα αναπτύσσονται ανάλογα με τις περιστάσεις στα διάφορα κράτη μέλη και αποτελούν αντικείμενο περιοδικής εξετάσεως στο πλαίσιο των κοινοτικών οργάνων. Οι κοινωνικοί εταίροι συμμετέχουν στην εν λόγω εξέταση.

11. Οι κυβερνήσεις και οι κοινωνικοί εταίροι θα λάβουν τα κατάλληλα μέτρα προς το σκοπό προωθήσεως των οικονομικών δυνατοτήτων των εργαζομένων, καθώς και της συμμετοχής των εργαζομένων στη ζωή των επιχειρήσεων.

12. Επιπλέον, η βελτίωση του συντονισμού της οικονομικής και νομισματικής πολιτικής των κρατών μελών θα πρέπει να συμβάλει στην επίτευξη μεγαλύτερου βαθμού συγκλίσεως των οικονομικών εξελίξεων στις χώρες μέλη και κατ’ αυτόν τον τρόπο να εξυπηρετήσει την πραγματοποίηση των κοινών στόχων. Προς το σκοπό αυτόν, ιδιαίτερη προσοχή θα έπρεπε να δοθεί στα περιφερειακά και διαρθρωτικά προβλήματα.

13. Συνεφωνήθη να συνεχισθεί ο διάλογος, που άρχισε κατά τη διάρκεια της παρούσης διασκέψεως. Προς το σκοπό αυτόν είναι δυνατό να συγκληθεί νέα διάσκεψη, στην κατάλληλη στιγμή, με σκοπό την επανεξέταση των αποτελεσμάτων που επετεύχθησαν χάρις στη συνδυασμένη προσπάθεια όλων των μερών.

14. Εν τω μεταξύ, θα υπάρχει επαφή, κατά τρόπον ανεπίσημο, μεταξύ των εκπροσώπων των οργάνων και των κοινωνικών εταίρων, κάθε φορά που η επαφή αυτή θα κρίνεται αναγκαία από ένα των εν λόγω μερών.

15. Η Διαρκής Επιτροπή Απασχολήσεως θα συνεχίσει τις εργασίες της και θα εντείνει ιδιαίτερα την προσοχή της στα ειδικά μέτρα τα προοριζόμενα να συμβάλουν στη βελτίωση της καταστάσεως της απασχολήσεως. Εξάλλου η Επιτροπή Οικονομικής Πολιτικής θα αποκαταστήσει επαφές με τους εκπροσώπους των κοινωνικών εταίρων με σκοπό να προβαίνει από κοινού με αυτούς σε περιοδική εξέταση των βραχυπροθέσμων οικονομικών προοπτικών και του μεσοπροθέσμου κοινοτικού προγράμματος.